Protecţia juridică a limbii franceze

înainte de legea din anul 1994

 

 

Reglementări lingvistice ale statului francez există încă din secolul al XVI-lea. Poate fi evocată în acest sens Ordonanţa Villers-Cotteręts din anul 1539, ordonanţă privind înfăptuirea actului de justiţie, semnată de Francisc I. În art.110 şi 111, aceasta stabileşte că: “Pentru a nu exista motive de îndoială asupra inteligibilităţii hotărârilor justiţiei, dorim şi ordonăm ca acestea să fie alcătuite şi scrise cât mai clar, pentru a nu exista nici o ambiguitate sau incertitudine, nici posibilitatea vreunei alte interpretări

Şi pentru că, adesea, s-au întâmplat asemenea lucruri în ce priveşte înţelegerea cuvintelor latine conţinute de aceste hotărâri, vrem ca de acum înainte, toate hotărârile tribunalelor noastre suverane şi ale celor subordonate şi inferioare, împreună cu toate celelalte proceduri, registre, anchete, contracte, sentinţe, testamente şi alte asemenea acte şi ordine de urmărire în justiţie sau care depind de acestea să fie pronunţate, înregistrate şi eliberate în limba franceză maternă şi nu altfel”. Acest text nu a fost niciodată abrogat în mod expres.

În anul 1635, Ludovic al XIII-lea a creat Academia Franceză. Art.24 al statutului acesteia precizează că “principala funcţie a Academiei

va fi aceea de a lucra cu toată grija şi de a face toate diligenţele posibile pentru a da reguli certe limbii noastre şi de a o face pură, elocventă şi capabilă de a trata artele şi ştiinţele”. Chiar şi în prezent, Academia Franceză îşi joacă rolul în apărarea şi evoluţia limbii franceze, prin avizele pe care le emite cu privire la propunerile de neologisme prezentate de comisiile de terminologie.

În timpul Revoluţiei de la 1789, Convenţia extinde câmpul de aplicare a reglementării lingvistice dincolo de actele juridice, singurele pe care le avea în vedere Ordonanţa Villers-Cotteręts. Un decret din 2 termidor al anului II (1793) stabileşte că “nici un act public nu va putea fi scris decât în limba franceză, în oricare din părţile teritoriului Republicii”.

Dar, în acelaşi an, Convenţia suspendă aplicarea acestui text, nedispunând de mijloacele necesare asigurării respectării sale şi impunerii utilizării limbii franceze. După votarea de către Convenţie a unei legi care instituia şcolile primare de stat, un text din anul 1793 stabileşte ca toţi copiii să înveţe să vorbească, să citească şi să scrie în limba franceză.

În anul următor, este impusă numirea unui institutor francofon în fiecare comună în care nu se vorbeşte franceza (cu excepţia Alsaciei, unde, în faţa dificultăţilor de aplicare, învăţământul bilingv este, în cele din urmă, 

autorizat). În anul 1801, Consulatul adoptă o hotărâre care impunea utilizarea limbii franceze în teritoriile cucerite de Franţa, text care trebuia aplicat pe întreg teritoriul naţional.

Aceste texte nu au putut fi aplicate în realitate, Republica a III-a fiind, de fapt, cea care realizează acest proiect. În şcoala devenită obligatorie şi gratuită, o hotărâre din 18 ianuarie 1887 prevedea utilizarea numai a limbii franceze.

O altă intervenţie publică de acest gen se va produce de abia în timpul Republicii a V-a, prin crearea în anul 1866 a Înaltului comitet pentru apărarea şi expansiunea limbii franceze, predecesor al actualului Consiliu superior al limbii franceze.

În anul 1972, un decret instituie comisii de terminologie în cadrul administraţiilor centrale şi face obligatorie utilizarea neologismelor oficiale de către autorităţile de stat. În anul 1975, Parlamentul adoptă, în unanimitate, o propunere a parlamentarilor Bas şi Lauriol, vizând impunerea utilizării francezei astfel încât să asigure protecţia consumatorului francez în sens larg.

Legea din 1975 reprezintă, prin ea însăşi, un progres, dar s-a dovedit a fi prea timidă şi greşit aplicată. Aceasta impunea utilizarea limbii franceze pentru:

- tranzacţiile referitoare la bunuri şi servicii şi la publicitatea aferentă;

- redactarea ofertelor de locuri de muncă, publicate în presă şi la constatarea în scris a unui nou contract;

- toate inscripţiile prevăzute pe bunuri aparţinând unor persoane juridice sau unor persoane private cărora li s-au concesionat servicii publice;

- toate contractele încheiate cu o colectivitate sau o instituţie publică;

- informaţiile sau prezentările de programe de radiodifuziune sau televiziune, cu excepţia celor destinate în mod expres unui public străin.

Această obligaţie de a utiliza limba franceză era însoţită de interdicţia de a recurge, într-un text francez, la termeni sau expresii străine, dacă exista un echivalent francez. Totodată, prezenţa obligatorie a limbii franceze nu exclude niciodată cea a altor limbi; în toate cazurile, textul francez poate fi completat cu una sau mai multe traduceri străine.

 

Printr-o circulară din anul 1977 pentru aplicarea legii se preciza că:

- anumiţi termeni străini sunt utilizaţi în mod curent şi sunt admişi cu condiţia de a nu avea echivalent francez, de exemplu: “beefsteak”, “sandwich”, “spaghetti”, “blue-jeans”, etc;

- denumirile produselor tipice şi specialităţilor culinare de origine străină cunoscute publicului larg puteau fi utilizate în continuare, de exemplu: “couscous”, “chorizo”, “paella”;

- interdicţia referitoare la termenii străini nu se extindea şi la denumirile străine protejate în Franţa, ca urmare a acordurilor internaţionale, de exemplu: “parmezan”, “whisky”, etc;

- mărcile de fabricaţie sau de comerţ şi firmele fabricante erau exceptate de la aplicarea legii.

Legea din anul 1975 prevedea ca încălcările dispoziţiilor ei să fie constatate şi urmărite potrivit procedurii de cercetare a infracţiunilor prevăzute în legea din 1 august 1905 pentru combaterea fraudelor şi pedepsite potrivit pedepselor prevăzute de această lege.

Acordarea de subvenţii de orice natură de către colectivităţile şi instituţiile publice era subordonată angajamentului beneficiarilor de a respecta legea; orice încălcare a acestui angajament putea antrena restituirea subvenţiei.

Legea Bas-Lauriol din 1975 avea, deci, ca prim obiectiv protejarea utilizatorului şi consumatorului francez împotriva unei greşite înţelegeri rezultând din utilizarea unor texte redactate într-o limbă străină sau a unor texte franceze conţinând termeni străini. Legea viza ca utilizatorul francez să poată cumpăra şi utiliza un produs sau să beneficieze de un serviciu, având o cunoaştere perfectă a naturii sale, a utilizării şi condiţiilor de garanţie. Această lege a fost greşit aplicată, în special datorită regimului sancţiunilor aferente. În literatura franceză de specialitate se consideră că legea avea unele imperfecţiuni, întrucât:

- ea nu fusese prevăzută cu sancţiuni destul de severe pentru a împiedica nerespectarea prevederilor sale;

- atunci când prevedea o sancţiune, aceasta nu era bine adaptată şi nici nu putea fi aplicată cu uşurinţă;

- coroborarea constatării şi sancţionării infracţiunilor cu regimul sancţiunilor aplicabile în materie de combatere a fraudelor a complicat sau chiar a împiedicat aplicarea legii.

Aplicarea acestei legi era considerată ca marginală de către administraţiile competente, cu atât mai mult cu cât acestea nu dispuneau de mijloace şi personal de supraveghere pe măsura sarcinii de îndeplinit.

Chiar tribunalele au întâmpinat dificultăţi în aplicarea legii. Instanţele i-au dat, adesea, o interpretare minimală, prevalându-se de prevederile legale privind mărcile sau proprietatea industrială sau nereţinând infracţiunea la legislaţia lingvistică decât dacă aceasta făcea parte dintr-un ansamblu de infracţiuni mai grave: înşelăciune, publicitate mincinoasă, atingere adusă regulilor de securitate.

Aplicarea legii din anul 1975 ilustra cerinţa unui dispozitiv mai larg, însoţit de mecanisme de control mai constrângătoare. Dar înainte ca un asemenea regim juridic să se instaureze în 1994, alte texte trebuiau să dovedească intervenţionismul statului în materie lingvistică.

Diferite decrete referitoare la îmbogăţirea limbii franceze s-au succedat în 1972, 1983 şi 1986. Ultimul dintre ele, în vigoare în prezent, reglementează comisiile ministeriale de terminologie instituite în cadrul administraţiilor centrale. Acestea au ca sarcini:

- să stabilească, pentru un sector determinat, un inventar al lacunelor vocabularului francez, ţinând cont de cerinţele manifestate de către utilizatori;

- să culeagă, să propună şi să revizuiască termenii şi neologismele necesare pentru desemnarea realităţilor contemporane;

- să contribuie la colectarea şi armonizarea datelor terminologice şi neologismelor, profitând de bogăţia limbii franceze vorbite în afara Franţei;

- să favorizeze difuzarea noilor terminologii către utilizatori şi sensibilizarea faţă de necesitatea evoluţiei limbii franceze.

A fost creată şi o comisie generală de terminologie, ale cărei sarcini sunt:

- să stabilească, în domeniul vorbirii curente, un inventar de termeni sau expresii străine a căror adaptare este necesară şi care nu este studiată de către una dintre comisiile ministeriale existente;

- în domeniul vocabularului de specialitate:

- să statueze cu privire la anumiţi termeni sau anumite expresii care necesită tratament rapid;

- să vegheze la armonizarea termenilor sau expresiilor propuse de către comisiile ministeriale.

Pe baza propunerilor diferitelor comisii, hotărâri ministeriale stabilesc lista expresiilor şi termenilor validaţi (listă de termeni obligatorii şi recomandaţi). Termenii sau expresiile obligatorii trebuie să fie utilizate în cadrul decretelor, hotărârilor, circularelor, instrucţiunilor şi directivelor ministeriale, în documentele administraţiilor şi instituţiilor de stat, în contractele la care acestea sunt parte, în manualele de învăţământ sau de cercetare utilizate de instituţiile de stat, plasate sub controlul statului sau care beneficiază de concursul acestuia.

Lucrările comisiilor ministeriale de terminologie au făcut ca Delegaţia generală a limbii franceze să publice un dicţionar de termeni oficiali de limbă franceză de peste 450 de pagini (editat de către Journal Officiel).

Decretul din 2 iunie 1989 a instituit un Consiliu superior al limbii franceze şi o Delegaţie generală a limbii franceze, subordonate Primului ministru, care succed Comitetului consultativ al limbii franceze şi Comisariatului general al limbii franceze prevăzute de decretul din 9 februarie 1984. Consiliul superior al limbii franceze are ca misiune studierea problemelor referitoare la utilizarea, reglementarea, îmbogăţirea, promovarea şi difuzarea limbii franceze în Franţa şi în afara Franţei şi la politica faţă de limbile străine, în cadrul orientărilor generale, definite de către Preşedintele Republicii şi de către Guvern. Consiliul recomandă forme de acţiune şi îşi dă avizul cu privire la probleme cu care este sesizat de către Primul ministru sau de către miniştrii însărcinaţi cu Educaţia naţională şi Francofonia. În aceste chestiuni este consultat Delegatul general al limbii franceze cu privire la definirea politicii şi finanţarea acţiunilor întreprinse de către diferitele departamente ministeriale. Acesta are ca sarcini toate iniţiativele susceptibile de a favoriza punerea în practică a acţiunilor recomandate de către Consiliul superior. Delegatul general veghează la întărirea coordonării eforturilor privind reglementarea, învăţarea şi difuzarea limbii franceze, atât în cadrul acţiunilor conduse de către administraţiile şi organele publice şi private, cât şi în cadrul celor întreprinse în plan internaţional pentru dezvoltarea utilizării francezei.

Totodată, la iniţiativa Primului ministru (care prezidează Consiliul Superior), se întruneşte, atunci când este cazul, un comitet de miniştri consacrat limbii franceze, în scopul definirii orientărilor guvernului în această problemă.

Trebuie menţionate şi alte intervenţii legislative, cum ar fi legea de orientare şi programare a cercetării şi dezvoltării tehnologice din 15 iulie 1982, care defineşte politica naţională a cercetării ca vizând în mod special “promovarea francezei ca limbă ştiinţifică”(art.5) sau legea din 17 ianuarie 1989 privind comunicarea audiovizuală, care încredinţează Consiliului superior al audiovizualului mai ales grija de a veghea ”la apărarea şi ilustrarea limbii şi a culturii franceze” (art.19).

La cel mai înalt nivel al edificiului juridic, revizuirea Constituţiei din 22 iunie 1992 (necesară pentru ratificarea acordurilor de la Maastricht) face ca textul fundamental să prevadă: “limba Republicii este franceza” (alineatul 2 al art.2 al Constituţiei).

La nivelul Europei comunitare, trebuie adăugat că nu s-a avut în vedere şi problema lingvistică (nici în Tratatul de la Roma din 1959, nici în Actul unic din 1985 şi nici în Tratatul de la Maastricht ratificat de Franţa în 1992).

Este adevărat că, în anul 1993, Comisia Comunităţilor Europene de la Bruxelles a propus generalizarea exigenţei de informare a consumatorului european “într-o limbă uşor de înţeles” de către acesta. Astfel, o ţară nu ar fi putut să impună recurgerea exclusivă la o limbă determinată. Ca urmare a intervenţiei guvernului francez, în 1993 a fost adresată de către Comisia Comunităţilor Europene de la Bruxelles o comunicare Consiliului şi Parlamentului european, recunoscându-se în mod expres că “regulile referitoare la limbă sunt de competenţa statelor membre, mai ales prin aplicarea principiului subsidiarităţii”. Articolul 128 al Tratatului de la Maastricht stabileşte ca obiectiv al Comunităţii “deschiderea culturilor statelor membre cu respectarea diversităţii lor”, ceea ce include, evident, diversitatea lingvistică.

 

 

2.Protecţia juridică a limbii franceze

prin legea din anul 1994

 

1. Consideraţii generale

 

Legea din 4 august 1994 este intitulată lege referitoare la utilizarea limbii franceze. Dar ea nu reglementează limba însăşi, ci utilizarea acesteia. Reglementarea limbii franceze ar însemna, de exemplu, şi reforma ortografiei, a gramaticii sau codificarea terminologiei oficiale. În asemenea situaţii, autorităţile publice intervin la Academia Franceză. Reglementarea utilizării limbii franceze înseamnă obligaţia de a utiliza această limbă fără a i se prejudicia conţinutul.

Articolul 1 al legii din 1994 prevede trei caracteristici de principiu ale limbii franceze:

- aceasta este calificată ca fiind element fundamental al personalităţii şi patrimoniului Franţei;

- ea este limba învăţământului, a muncii, a comerţului şi a serviciilor publice;

- ea reprezintă legătura privilegiată a statelor care constituie comunitatea francofoniei.

Aceste dispoziţii nu antrenează însă consecinţe juridice directe.

Mult mai imperativă este prevederea conţinută în art.20, potrivit căreia această lege este o lege de ordin public (regulile de ordin public sunt cele a căror respectare se impune şi de la care nu se poate deroga prin convenţie -conform art.6 Cod civil).

Legea se aplică contractelor încheiate anterior intrării ei în vigoare şi aceasta precizează că nu aduce prejudicii prevederilor referitoare la limbile regionale din Franţa şi că nu se opune utilizării lor (art.21). Expunerea de motive a proiectului de lege precizează în acest sens că: “vigilenţa faţă de limba franceză nu dăunează cu nimic utilizării limbilor regionale şi nici deschiderii către limbile şi culturile străine”.

Legea din 4 august 1994 prevede o serie de cazuri în care se impune obligaţia utilizării limbii franceze.

 

2. Câmpul de aplicare a legii

 

1. Obligaţia utilizării limbii franceze privitor la bunuri, produse şi servicii

 

Aceasta se referă la denumire, ofertă, prezentare, mod de utilizare, garanţie, facturi şi chitanţe, publicitate scrisă, vorbită sau audiovizuală (art.2). Excepţie fac numai produsele străine tipice, binecunoscute publicului.

În art.16, legea desemnează agenţii abilitaţi cu cercetarea şi constatarea infracţiunilor: ofiţerii şi agenţii poliţiei judiciare care acţionează conform Codului de procedură penală şi agenţii enumeraţi în Codul consumului (art.L 215-1, alin.1,3 şi 4): agenţii Direcţiei generale a concurenţei, consumului, combaterii fraudelor, agenţii Direcţiei generale a vămilor şi veterinarii, agenţii tehnici sanitari, medicii departamentelor de sănătate.

Legea precizează competenţele acordate acestor agenţi şi extinderea controlului lor, în conformitate cu reglementările legale în materie de protecţie a libertăţilor individuale. Aceste competenţe sunt mai restrânse decât cele ale agenţilor abilitaţi cu cercetarea şi constatarea infracţiunilor la legea din 1905 privind combaterea fraudelor, agenţii având dreptul:

- să pătrundă în timpul zilei în locurile şi vehiculele enumerate la alin.1 al art.L 213-4 din Codul consumului;

- să solicite consultarea documentelor necesare pentru îndeplinirea misiunii lor, să le copieze şi să strângă, pe loc sau ca urmare a unei convocări, informaţiile şi justificările necesare îndeplinirii misiunii lor;

- să preleveze eşantioane.

Obstrucţionarea acţiunii acestor agenţi se pedepseşte cu pedeapsă maximă cu închisoare de şase ani şi cu o amendă de 50.000 F.

Art.14 al legii stabileşte obligaţia de a nu utiliza termeni străini în mărcile de fabricaţie, de comerţ sau servicii atunci când există un termen francez cu acelaşi sens (această interdicţie se referă numai la persoanele juridice de drept public şi la persoanele juridice de drept privat însărcinate cu probleme de servicii publice).

 

2. Obligaţia utilizării limbii franceze în cadrul tuturor inscripţiilor sau anunţurilor pentru informarea publicului şi pe cale publică, într-un loc accesibil publicului sau într-un mijloc de transport în comun.

 

Noţiunea de “loc accesibil publicului” trebuie interpretată în sens larg. Ea cuprinde în special restaurante, cafenele, săli de spectacol sau cinema, magazine, muzee, etc., locuri aparţinând unor societăţi private, până în prezent situate în afara câmpului legislativ lingvistic. Prevederile legii se referă la anunţurile din locurile publice, ca de exemplu cele care avertizează pasagerii cu referire la îmbarcarea pentru un zbor cu avionul sau anunţurile publicitare difuzate în marile suprafeţe comerciale. Dacă aceste inscripţionări sunt făcute de către persoane juridice de drept public sau de către persoane private care îndeplinesc un serviciu public şi fac obiectul unor traduceri, acestea trebuie realizate cel puţin în număr de două (art.4).

 

3. Obligaţia utilizării limbii franceze în contractele la care participă o persoană juridică de drept public sau o persoană privată care îndeplineşte o sarcină de serviciu public (art.5)

 

Aceste contracte nu pot conţine termeni străini dacă există un termen francez cu acelaşi sens, aprobat în condiţiile prevăzute prin dispoziţiile legale referitoare la îmbogăţirea limbii franceze. Obligaţia nu se aplică contractelor încheiate de către o persoană juridică de drept public care girează activităţi cu caracter individual şi comercial, care trebuie executate integral în afara Franţei. Atunci când contractele sunt încheiate cu un străin, ele pot comporta, pe lângă redactarea în franceză, una sau mai multe versiuni în limbi străine.

 

4. Dreptul de a se exprima în franceză pentru orice participant la o manifestare, colocviu, congres organizate în Franţa de către persoane de naţionalitate franceză (art.6)

 

Legea adaugă acestui drept obligaţia de a utiliza limba franceză în redactarea documentelor distribuite participanţilor înaintea şi în timpul reuniunii, în vederea prezentării programului. Acestea pot fi traduse în una sau mai multe limbi străine.

În cazul distribuirii documentelor sau publicării de rezumate cuprinzând texte în limbi străine, acestea trebuie să conţină cel puţin un rezumat în franceză. Aceste obligaţii nu se aplică manifestărilor, colocviilor sau congreselor care-i privesc numai pe străini, nici manifestărilor de promovare a comerţului exterior al Franţei. Dar dacă asemenea manifestări emană de la o persoană juridică de drept public sau de la o persoană juridică de drept privat, ele trebuie însoţite de un dispozitiv de traducere.

În consecinţă, publicaţiile, revistele şi comunicările difuzate în Franţa care sunt redactate într-o limbă străină, trebuie să comporte cel puţin un rezumat în franceză atunci când emană de la o persoană juridică de drept public sau de la o persoană privată care îndeplineşte o sarcină de serviciu public sau care beneficiază de o subvenţie publică.

Consiliul constituţional a cenzurat prevederea prevăzută iniţial în lege, care cerea ca acordarea de către o persoană publică a unei subvenţii a lucrărilor de învăţământ şi cercetare să fie subordonată publicării lucrărilor în franceză, cu excepţia derogărilor acordate de către ministrul cercetării. Consiliul constituţional a considerat că se aduce astfel atingere exercitării libertăţii de exprimare şi comunicare în învăţământ şi cercetare, iar atingerea nu era compensată de către competenţa de derogare acordată ministrului, pentru că această competenţă nu era însoţită de nici o condiţie referitoare, mai ales, la aprecierea interesului ştiinţific şi pedagogic al lucrărilor.

 

5. Obligaţia utilizării limbii franceze ca limbă în cadrul învăţământului, examenelor şi concursurilor, precum şi al tezelor şi memoriilor în instituţiile publice şi private de învăţământ

 

Legea prevede şi excepţii care privesc:

- învăţarea limbilor şi culturilor regionale sau străine;

- profesorii asociaţi sau invitaţii străini;

- şcolile străine sau pentru străini sau care desfăşoară un învăţământ cu caracter internaţional.

Procedura de cotutelă, definită prin hotărârea din 18 ianuarie 1994 a ministrului cercetării, prevede că teza se redactează în una din limbile naţionale ale celor două ţări în cauză şi se completează cu un rezumat în cealaltă limbă.

Raportorul de la Senat sublinia cu privire la proiectul de lege: “Conferind limbii franceze statutul de limbă de învăţământ pe teritoriul naţional, proiectul de lege caută numai să combată abuzurile constatate, care constau în impunerea unilaterală elevilor sau studenţilor a învăţării unei materii fundamentale într-o limbă străină care le-ar putea fi inaccesibilă. Este inadmisibil, de exemplu, ca anumite cursuri să fie predate numai în engleză, în unele facultăţi de medicină, pe motiv că bibliografia pe care se bazează este publicată exclusiv în această limbă”. În plus, legea din 4 august 1994 privind utilizarea limbii franceze adaugă o prevedere legii privind orientarea educaţiei din 10 iulie 1989, potrivit căreia “stăpânirea limbii franceze şi cunoaşterea a două limbi străine fac parte din obiectivele fundamentale ale învăţământului” (art.11).

 

6. Obligaţia utilizării limbii franceze în aplicarea Codului muncii

 

a) Contractul de muncă trebuie să fie redactat în limba franceză. Legea notează două nuanţe:

- atunci când activitatea care face obiectul contractului nu poate fi denumită decât cu un termen străin, fără corespondent în franceză, contractul de muncă trebuie să cuprindă o explicaţie în franceză a termenului străin;

- atunci când salariatul este străin, el poate solicita o traducere a contractului în limba sa. Cele două texte sunt valabile în faţa justiţiei. În caz de dezacord între cele două texte, numai cel redactat în limba salariatului poate fi invocat împotriva acestuia.

b. Regulamentul interior trebuie să fie redactat în franceză.

c. Orice document care conţine obligaţii ale salariatului sau elemente necesare executării muncii sale trebuie să fie redactat în franceză. El poate fi însoţit de traduceri în una sau mai multe limbi străine.

d. Convenţiile şi acordurile colective de muncă, convenţiile întreprinderii sau instituţiei trebuie redactate în franceză. Orice dispoziţie redactată într-o limbă străină este inopozabilă salariatului la care face referire.

Nerespectarea regulilor lingvistice în redactarea regulamentului interior şi documentelor conţinând obligaţii ale salariatului sau a căror cunoaştere este necesară acestuia pentru executarea muncii sale este sancţionată de către inspectorul muncii, care poate solicita oricând retragerea sau modificarea dispoziţiilor contrare legii.

Procedura sancţiunilor aplicabile (cea din art.L 122-37 din Codul muncii) prezintă avantajul asocierii reprezentanţilor personalului la controlul aplicării legii, informându-i asupra deciziilor pe care inspectorul muncii va fi obligat să le ia.

În cazul convenţiilor sau acordurilor colective de muncă şi al convenţiilor întreprinderii sau instituţiei, sancţiunea de nerespectare a prevederilor lingvistice este asigurată prin neopozabilitatea prevederii incriminate celui căruia îi va cauza un prejudiciu.

 

7. Obligaţia utilizării limbii franceze în toate emisiunile şi mesajele publicitare ale organismelor de radiodifuziune sau televiziune

 

De la această dispoziţie sunt exceptate:

- operele cinematografice şi audiovizuale în versiune originală;

- operele muzicale al căror text este redactat, integral sau parţial, într-o limbă străină;

- programele concepute pentru a fi difuzate integral într-o limbă străină sau a căror finalitate este învăţarea unei limbi străine;

- retransmiterea ceremoniilor culturale.

Legea precizează că, atunci când emisiunile şi mesajele publicitare sunt însoţite de o traducere într-o limbă străină, prezentarea în franceză trebuie să fie tot atât de lizibilă, audibilă sau inteligibilă ca şi prezentarea în limba străină.

În consecinţă, legea din 1994 acordă Consiliului superior al audiovizualului competenţe pentru ca acesta să vegheze la “respectarea limbii franceze şi strălucirea francofoniei” (art.12 care completează legea din 30 septembrie 1986 referitoare la libertatea de comunicare).

 

8. Dispozitivul represiv al legii

 

Infracţiunile la prevederile textelor adoptate pentru aplicarea legii se constată prin procese-verbale.

Decretul din 3 martie 1995 de aplicare a legii din 1994 stabileşte infracţiunile la prevederile legii şi sancţionarea acestora. Ele sunt fie contravenţii, fie amenzi de maximum 5.000 F pentru persoanele fizice şi de 25.000 F pentru persoanele juridice. Acestea reprezintă penalităţi mai blânde decât cele din Codul consumului, aplicate anterior. În plus, judecătorul poate să ia hotărârea să aplice aceste amenzi ori de câte ori există produse, bunuri sau documente în acest sens.

Totodată, acordarea de subvenţii de orice natură de către colectivităţile sau instituţiile publice este subordonată respectării prevederilor legii de către beneficiari. Orice nerespectare antrenează restituirea integrală sau parţială a subvenţiei (art.15).

